CELEX: 32017D2152
Language: el
Date: 2017-11-15 00:00:00
Title: Απόφαση (ΕΕ) 2017/2152 του Συμβουλίου, της 15ης Νοεμβρίου 2017, για την τροποποίηση της απόφασης αριθ. 189/2014/ΕΕ με την οποία επιτρέπεται στη Γαλλία να εφαρμόσει μειωμένο συντελεστή για ορισμένους έμμεσους φόρους στο παραδοσιακό ρούμι που παράγεται στη Γουαδελούπη, τη Γαλλική Γουιάνα, τη Μαρτινίκα και τη Ρεϊνιόν

21.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 304/1
            
         ΑΠΌΦΑΣΗ (ΕΕ) 2017/2152 ΤΟΥ ΣΥΜΒΟΥΛΊΟΥ
   της 15ης Νοεμβρίου 2017
   για την τροποποίηση της απόφασης αριθ. 189/2014/ΕΕ με την οποία επιτρέπεται στη Γαλλία να εφαρμόσει μειωμένο συντελεστή για ορισμένους έμμεσους φόρους στο παραδοσιακό ρούμι που παράγεται στη Γουαδελούπη, τη Γαλλική Γουιάνα, τη Μαρτινίκα και τη Ρεϊνιόν
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ:
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 349,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη του Ευρωπαϊκού Κοινοβουλίου (1),
   Αποφασίζοντας σύμφωνα με ειδική νομοθετική διαδικασία,
   Εκτιμώντας τα ακόλουθα:
   
               (1)
            
            
               Το άρθρο 1 της απόφασης αριθ. 189/2014/ΕΕ του Συμβουλίου (2), επέτρεψε στη Γαλλία να παρατείνει στο μητροπολιτικό της έδαφος για το παραδοσιακό ρούμι που παράγεται στη Γουαδελούπη, τη Γαλλική Γουιάνα, τη Μαρτινίκα και τη Ρεϊνιόν την εφαρμογή συντελεστή ειδικού φόρου κατανάλωσης για την αλκοόλη κατώτερου από τον πλήρη συντελεστή που ορίζεται στο άρθρο 3 της οδηγίας 92/84/ΕΟΚ του Συμβουλίου (3) καθώς και συντελεστή της καλούμενης εισφοράς «cotisation sur les boissons alcooliques» («VSS») κατώτερου από τον πλήρη συντελεστή που θα έπρεπε να εφαρμοστεί σύμφωνα με την εθνική νομοθεσία της Γαλλίας για το εν λόγω παραδοσιακό ρούμι.
            
         
               (2)
            
            
               Σύμφωνα με το άρθρο 3 παράγραφος 1 της απόφασης αριθ. 189/2014/ΕΕ, οι μειωμένοι συντελεστές ειδικού φόρου κατανάλωσης και VSS που εφαρμόζονται στο εν λόγω παραδοσιακό ρούμι περιορίζονται σε ετήσια ποσόστωση 120 000 εκατόλιτρων καθαρής αλκοόλης («εκα»).
            
         
               (3)
            
            
               Στις 22 Σεπτεμβρίου 2016 οι γαλλικές αρχές ζήτησαν από την Επιτροπή να παρουσιάσει μια πρόταση για σχέδιο τεχνικής προσαρμογής με σκοπό την αύξηση της ετήσιας ποσόστωσης από 120 000 εκα σε 144 000 εκα. Η αίτηση συνοδευόταν από έκθεση που συγκέντρωνε τα στοιχεία που αιτιολογούν την αιτούμενη προσαρμογή. Οι παραγωγοί παραδοσιακού ρουμιού δεν μπόρεσαν να έχουν επαρκή πρόσβαση στην αγορά της μητροπολιτικής Γαλλίας το 2016. Τα προβλεπόμενα ποσοστά αύξησης καθιστούσαν απαραίτητη την εφαρμογή ποσόστωσης 144 000 εκα και η ποσότητα αυτή καλύφθηκε στο τέλος του 2016. Η ετήσια ποσόστωση των 120 000 εκα θα πρέπει επομένως να αυξηθεί στα 144 000 εκα.
            
         
               (4)
            
            
               Τα μέτρα που έχουν εγκριθεί με την απόφαση αριθ. 189/2014/ΕΕ πρέπει να αποτελέσουν αντικείμενο λεπτομερέστερης ανάλυσης και το σύστημα στο σύνολό του πρέπει να επανεξετασθεί. Η εν λόγω ανάλυση θα λάβει υπόψη την έκθεση της Γαλλίας όπως προβλέπεται στο άρθρο 4 της απόφασης αριθ. 189/2014/ΕΕ.
            
         
               (5)
            
            
               Η ποσόστωση των 120 000 εκα για το 2016 είχε χρησιμοποιηθεί ήδη πριν από το τέλος του 2016 και, χωρίς αναδρομική αύξηση της εν λόγω ποσόστωσης από 1ης Ιανουαρίου 2016, οι ζημίες για τους παραγωγούς παραδοσιακούρουμιού θα ήταν σημαντικές και πιθανότατα ανεπανόρθωτες. Οι σχέσεις μεταξύ των παραγωγών παραδοσιακού ρουμιού και των μεγάλων διανομέων στη Γαλλία διέπονται από ετήσιες συμβάσεις οι οποίες προβλέπουν δεσμεύσεις σχετικά με τις παραδιδόμενες ποσότητες, την τιμή αγοράς, καθώς και τις ενδεχόμενες εκπτώσεις και ενέργειες προώθησης. Η λήξη της ισχύος της ποσόστωσης προκάλεσε απρόβλεπτη και εκ των υστέρων αύξηση της φορολογίας για τις ποσότητες πέραν της ποσόστωσης, ενώ οι παραγωγοί παραδοσιακού ρουμιού δεν μπορούσαν να προβλέψουν, στην αρχή του έτους οπότε και υπογράφονται οι συμβάσεις, το ενδεχόμενο μιας τέτοιας υπέρβασης ούτε και την έντασή της. Χωρίς αναδρομική αύξηση της ποσόστωσης, οι παραγωγοί παραδοσιακού ρουμιού θα υποστούν σημαντικές απώλειες για τις ποσότητες καθ' υπέρβαση της ποσόστωσης. Θα πρέπει επομένως να επιτραπεί η αναδρομική αύξηση της ποσόστωσης από 1ης Ιανουαρίου 2016.
            
         
               (6)
            
            
               Οι υπόλοιπες παράμετροι της απόφασης αριθ. 189/2014/ΕΕ παραμένουν ως έχουν και η ανεξάρτητη οικονομική ανάλυση που διενεργήθηκε από τις υπηρεσίες της Επιτροπής και ολοκληρώθηκε τον Ιούλιο του 2016 επιβεβαίωσε ότι οι εισαγωγές στη Γαλλία παραδοσιακού ρουμιού προέλευσης Γουαδελούπης, Γαλλικής Γουιάνας, Μαρτινίκας και τη Ρεϊνιόν δεν αφορούν παρά μόνο ένα μικρό μέρος της συνολικής κατανάλωσης αλκοόλ στη Γαλλία. Για τον λόγο αυτό, η εφαρμογή μειωμένου φορολογικού συντελεστή δεν δύναται να προκαλέσει στρεβλώσεις του ανταγωνισμού στην αγορά του ρουμιού στη Γαλλία ούτε, κατά μείζονα λόγο, στην ενιαία αγορά.
            
         
               (7)
            
            
               Η παρούσα απόφαση δεν θίγει την ενδεχόμενη εφαρμογή των άρθρων 107 και 108 της συνθήκης.
            
         
               (8)
            
            
               Συνεπώς, η απόφαση αριθ. 189/2014/ΕΕ θα πρέπει να τροποποιηθεί ανάλογα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση αριθ. 189/2014/ΕΕ τροποποιείται ως εξής:
   
               1)
            
            
               Στο άρθρο 3, η παράγραφος 1 αντικαθίσταται από το ακόλουθο κείμενο:
               «1.   Οι μειωμένοι συντελεστές ειδικού φόρου κατανάλωσης και οι μειωμένοι συντελεστές του VSS που προβλέπονται στο άρθρο 1 εφαρμόζονται στο ρούμι που αναφέρεται στο άρθρο 2 περιορίζονται σε
               
                           α)
                        
                        
                           ετήσια ποσόστωση 120 000 εκατόλιτρων καθαρής αλκοόλης για την περίοδο από 1ης Ιανουαρίου 2014 μέχρι την 31η Δεκεμβρίου 2015, και
                        
                     
                           β)
                        
                        
                           ετήσια ποσόστωση 144 000 εκατόλιτρων καθαρής αλκοόλης για την περίοδο μεταξύ της 1ης Ιανουαρίου 2016 και της 31ης Δεκεμβρίου 2020».
                        
                     
         
               2)
            
            
               Το άρθρο 5 αντικαθίσταται από το ακόλουθο κείμενο:
               «Άρθρο 5
               Η παρούσα απόφαση ισχύει από 1ης Ιανουαρίου 2014 μέχρι την 31η Δεκεμβρίου 2020, εκτός από:
               
                           α)
                        
                        
                           το άρθρο 1, το άρθρο 3 παράγραφος 1 στοιχείο α) και το άρθρο 3 παράγραφος 2, τα οποία ισχύουν από 1ης Ιανουαρίου 2012, και
                        
                     
                           β)
                        
                        
                           το άρθρο 3 παράγραφος 1 στοιχείο β), το οποίο ισχύει από 1ης Ιανουαρίου 2016.».
                        
                     
         Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 15 Νοεμβρίου 2017.
      
         
            Για το Συμβούλιο
         
         
            O Πρόεδρος
         
         J. AAB
      
   
   
      (1)  Γνώμη της 24ης Οκτωβρίου 2017 (δεν έχει ακόμη δημοσιευθεί στην Επίσημη Εφημερίδα).
   
      (2)  Απόφαση αριθ. 189/2014/ΕΕ του Συμβουλίου, της 20ής Φεβρουαρίου 2014, με την οποία επιτρέπεται στη Γαλλία να εφαρμόσει μειωμένο συντελεστή για ορισμένους έμμεσους φόρους στο «παραδοσιακό» ρούμι που παράγεται στη Γουαδελούπη, τη Γαλλική Γουιάνα, τη Μαρτινίκα και τη Ρεϊνιόν και με την οποία καταργείται η απόφαση 2007/659/ΕΚ (ΕΕ L 59 της 28.2.2014, σ. 1).
   
      (3)  Οδηγία 92/84/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης για τα αλκοολούχα ποτά και την αλκοόλη (ΕΕ L 316 της 31.10.1992, σ. 29).